
UVOD
Z razvojem interneta prihajajo mnoge ugodnosti, ki jih ljudje z veseljem izkoriščamo. Navadili smo se ga uporabljati vsakodnevno, za iskanje vsakovrstnih informacij, pri delu, zabavi, nakupovanju, učenju in »druženju«. Sedaj lahko vse informacije najdemo tudi na internetu, ne da bi se nam bilo treba odpraviti na pot v knjižnico. Prav tako kot bi lahko med potjo v knjižnico dobili virus (se prehladili) obstaja ista nevarnost okužbe z virusom od doma. Namreč z računalniškim virusom. Torej tudi z razvojem poleg ugodnosti prav tako dobimo tudi nevšečnosti. Večina uporabnikov se premalo zaveda nevarnosti, ki jih internet prinaša. Zato je dobro, da se sami poučimo tudi o teh nevarnostih in ena izmed njih so računalniški virusi. V tej seminarski nalogi bom predstavil računalniške viruse ter zaščito pred temi virusi. Povedal bom kaj računalniški virus sploh je, kako ga dobimo ter kakšne vrste računalniških virusov poznamo. Na koncu bom povedal tudi nekaj o protivirusni zaščiti oz. antivirusni zaščiti, predstavil antivirusni program ter povedal kaj lahko sami naredimo za večjo varnost. Vendar se moramo zavedati, da tudi z vsemi ukrepi nismo vedno varni pred računalniškimi virusi.
RAČUNALNIŠKI VIRUS
To je škodljivi računalniški program, ki lahko poškoduje računalnik in podatke v njem. Takemu programu pravimo tudi zlonamerni program. Ta program je narejen tako, da se je sposoben sam razširjati preko programov in dokumentov. Njegovo delovanje je zelo podobno biološkemu virusu. Tudi ta program najprej okuži in se šele nato širi. Zato je tudi dobil tako ime. Tako kot mi se lahko tudi naš računalnik okuži z virusom. Računalniški program je torej gostitelj virusa. 
KAKO DOBIMO RAČUNALNIŠKI VIRUS

Po svetu se namreč nahaja veliko ljudi, ki se želijo dokopati do informacij, s katerimi bi se lahko okoristili (elektronski naslovi, podatki o kreditnih karticah, gesla,...), ali pa želijo zgolj škodovati nam brez posebnih razlogov zgolj samo za zabavo (z brisanjem datotek in podatkov) .To najlaže dosežejo tako, da nam podtaknejo zlonamerni računalniški program, ki ga vede ali pa nevede zaženemo. Vede to storimo z odpiranjem priponk v elektronskih sporočilih, klikanjem po raznih sumljivih oglasih ali pa okuženimi mediji kot so diskete, CD-ji ali USB ključi. Nevede pa se ti zlonamerni računalniški programi naložijo preko spletnih strani s sumljivo vsebino ali preko drugih računalniških programov, ki jih prenesemo iz interneta. Skoraj vsi  računalniški virusi in večina računalniških črvov se širi, ko odpremo ali zaženemo okuženi program. Številni najnevarnejši virusi so se najprej razširili v obliki e-poštnih prilog. To se pravi datotek, ki so poslane skupaj z elektronsko pošto. Virus se zažene, ko priloženo datoteko odpremo (navadno tako, da na ikono kliknemo). V groben te zlonamerne računalniške programe razdelimo v tri skupine: 
računalniški virusi 
računalniški črvi 
trojanski konji
Računalniški virusi
Virus je računalniški program, ki se pripne na program ali datoteko, tako da se lahko razširi iz enega računalnika v drugega in jih tako okuži. Virusi lahko poškodujejo programsko opremo, strojno opremo in datoteke. Ta program je narejen z izrecnim namenom samodejnega širjenja. Virus se poskuša razširiti iz računalnika v računalnik tako, da se pripne na gostiteljski program. Ti virusi se lahko razlikujejo po dejavnosti in škodljivosti. Nekateri virusi so lahko zelo nevarni saj lahko izbrišejo datoteke in podatke. Medtem ko drugi virusi ne povzročijo nobene resne škode temveč le jezijo uporabnika. Večina virusov je kljub temu usmerjena v lastno nekontrolirano reprodukcijo, kar troši računalniška sredstva, kot so npr. procesorska moč, pomnilnik ali količina prostega prostora na trdem disku. Nekateri virusi se sprožijo šele po tem, ko mine določen čas od prvotne okužbe računalnika, ko okužijo zadostno število drugih računalnikov ali ob določenih časih in datumih. Virus Michelangelo, ki se je sprožil šestega marca 1992 (to je bila obletnica rojstva italijanskega umetnika Michelangela) in na ta dan pobrisal vsebino trdih diskov. Ocenili so, da je virus napadel 5.000 - 10.000 računalnikov. Virus ne more okužiti računalnika če uporabnik sam ne zažene tega zlonamernega programa. Seveda pa računalniški virusi niso omejeni samo na osebne računalnike z okoljem Microsoft Windows. Obstajajo tudi virusi za razne UNIX/Linux sisteme ter za operacijske sisteme, ki poganjajo naprave, kot so mobilni telefoni ali dlančniki. Poznamo tudi različne vrste računalniških virusov : virus zagonskega sektorja, virus zagonskih datotek, mnogoličen virus, skrivni virus ter makro virus.
Virus zagonskega sektorja : zagon tega virusa steče preko diskete ali kakšne izvršljive datoteke. Ta virus računalnik okuži tako, da se naseli v MBR (master boot record) na trdem disku. Ker se MBR izvrši vsakič ko zaženemo računalnik, se ta virus vedno znova prenese v pomnilnik. Da bi ta virus zbrisali moramo moramo zbrisati in na novo nastaviti MBR (to pa seveda lahko povzroči izgubo podatkov na disku) ali pa seveda uporabiti protivirusni program.

Virus zagonskih datotek : ta virus se naseli k .exe ali .com datoteki, lahko pa tudi k drugim tipom datotek kot so .dll ali .bin. Ta virus se lahko naloži v pomnilnik ko ga zaženemo. Lahko pa seveda tudi okuži vse datoteke ki se trenutno izvajajo. Te viruse dobimo preko interneta ali e-pošte. Zaženejo se samo ko nanje kliknemo.

Mnogoličen virus : ta virus se naseli v MBR in tudi izvršilne datoteke. Narejen pa je tako, da spreminja svoj podpis periodično, zato da ga antivirusni program ne najde.

Skrivni virus : velika večina antivirusnih programov odkriva spremembe pri velikosti shranjene datoteke na trdem disku. Normalen virus torej doda kodo izvršilni datoteki, tako da se velikost te datoteke malo poveča. Ta skrivni virus pa se skrije v izvršilno datoteke, ter iz nje izbriše toliko bitov kot je velikost virusa.
Makro virus : Ti virusi se pritrdijo na nek dokument in se razširijo z uporabo makro sposobnosti. Ko uporabnik odpre okuženo datoteko, se izvrši makro koda ter omogoči virusu dostop do pomnilnika in se tako razširi v predlogo datoteke katero uporabniki Worda  uporabljajo za odpiranje dokumentov. Ko se virus enkrat namesti, se ob vsakem zagonu te aplikacije izvede ter se razširi po vseh dokumentih katere smo po okuženju zagnali. Ta virus se širi zelo hitro in ga je zelo težko ustaviti.

Računalniški črvi
Je prav tako kot računalniški virus zasnovan z namenom širjenja v druge računalnike, vendar to naredi samodejno, tako da prevzame nadzor nad računalniškimi funkcijami za prenos datotek in podatkov. Zaradi razpoložljivosti interneta se lahko po vsem svetu razširijo v le nekaj urah po izdaji. Ko se računalniški črv naseli v  sistem, lahko potuje sam. Nevaren je prav zaradi izjemne sposobnosti hitrega širjenja: svoje kopije lahko na primer pošlje na vse naslove, ki jih imamo v adresarju, računalniki naslovnikov pa naredijo isto, kar povzroči nekakšen učinek domin. Velik omrežni promet, ki je posledica širjenja računalniškega črva, lahko upočasni poslovna omrežja in celo internet kot celoto. Ko se pojavijo novi računalniški črvi, se razširijo zelo hitro in zasitijo omrežja, zato je potrebno včasih do dvakrat dlje čakati za ogled posameznih spletnih strani. Računalniški črv je podrazred računalniškega virusa. Računalniški črv se ponavadi širi brez dejanja uporabnika in po omrežjih pošilja lastne kopije (včasih celo spremenjene). Računalniški črv lahko uporablja pomnilnik ali omrežno pasovno širino, zaradi česar se lahko računalnik preneha odzivati. Ker se računalniškim črvom ni treba širiti prek gostiteljskega programa ali datoteke, se lahko zajejo v sistem in omogočijo drugim osebam, da prevzamejo nadzor nad računalnikom. Tudi računalniški črvi lahko izbrišejo datoteke in podatke, zmanjšajo učinkovitost delovanja sistema ali pa celo onemogočijo delovanje nekaterih programov.
Trojanski konji
Mitološki trojanski konj je bil navidezno darilo, v katerem so se skrivali grški vojaki, ki so zavzeli Trojo, računalniški trojanski konji pa so računalniški programi, ki so videti kot uporabna programska oprema, vendar ogrozijo računalnik in povzročijo precej škode.

Trojanski konji se širijo, ko uporabniki odprejo program, za katerega verjamejo, da prihaja iz pristnega vira. Enkrat naložen trojanski konj v pomnilniku lahko izvede katerokoli število opravil, katera so lahko nevarna za računalnik ali za omrežje. Nekateri trojanski konji so v glavnem oddaljen nadzorni server, ki odpre stranska vrata na računalniku na katerem se izvajajo. Tako lahko oddaljeni uporabnik kjerkoli v omrežju ali v internetu zažene odjemalca in dobi oddaljen dostop do računalnika preko stranskih vrat. Nekateri trojanski konji lahko zbirajo informacije na oddaljenem sistemu, kot so npr. gesla ali podatki in jih nato prenesejo na drug računalnik. 
PROTIVIRUSNA ZAŠČITA
Pred  računalniškimi virusi se bojujemo s pomočjo protivirusnih programov, požarnih zidov in pravočasnih popravkov programja. Danes ti programi niso več namenjeni samo boju proti računalniškim virusom, ampak služijo tudi preprečevanju prisotnosti vohunskega programja.
PROTIVIRUSNI PROGRAMI

Večina  protivirusnih programov ponuja veliko več kot zaščito pred virusi, to so že pravi paketi za zaščito saj vsebujejo tudi požarni zid, protivohunske programe, filtre za nezaželeno pošto, filtriranje neprimerne vsebine, omejevanje časa uporabe interneta za otroke in tako naprej. Protivirusni programi lahko zaščitijo naš računalnik pred okužitvijo z računalniškim virusom in pred drugimi zlonamernimi računalniškimi programi, ki prihajajo z gibkih diskov, z nalaganjem datotek s spleta in e-poštnih priponk. Tipični protivirusni program je sestavljen iz skenerja, ki pregleduje računalnikov MBR, ko se računalnik zažene in preveri vsako datoteko, do katere računalnik dostopa. Boljši programi tudi preverijo e-poštne priponke in datoteke, ki jih nalagamo z interneta, s prestrezanjem datotek, takoj, ko pridejo po e-pošti ali z internetnega strežnika in jih pregledajo preden jih uporabnik začne uporabljati. Iskalci virusov delujejo tako, da pregledujejo datoteke in iščejo določen del kodnega podpisa, ki vsebuje neki virus. Iskalec ima knjižnico z virusnimi definicijami, katero uporablja za prepoznavanje virusov. Če želimo svoj računalnik kar se da najbolje zaščititi, moramo redno posodabljati svoj protivirusni program. V veliko primerih, protivirusni program že vsebuje funkcijo, da se avtomatsko poveže z internetom in naloži nove definicije virusov, takoj, ko postanejo razpoložljive. Nekateri protivirusni programi že vključujejo stalno posodabljanje v ceni izdelka, medtem ko pri drugih lahko posodabljamo samo določen čas, kasneje pa je potrebno plačati še posebej za posodabljanje. 
PROTIVIRUSNI PROGRAM ESET NOD32
Predstavil bom NOD32 Antivirus 3.0 verzijo. Protivirusni program ESET NOD32 Antivirus je razvilo podjetje ESET. Glavno okno protivirusnega programa ESET NOD32 Antivirus je razdeljeno v dva glavna razdelka. Levi stolpec omogoča dostop do uporabniku prijaznega glavnega menija. Glavno okno programa na desni strani je v prvi vrsti namenjeno prikazu informacij, ki ustrezajo možnosti, izbrani v glavnem meniju. Uporabniški vmesnik protivirusnega programa omogoča uporabnikom preklapljanje med standardnim in naprednim načinom. V standardnem načinu so na voljo funkcije, ki jih najpogosteje uporabljamo. V glavnem meniju je kar nekaj gumbov in sicer stanje zaščite, pregled računalnika, posodobi, nastavitve, orodja (ta možnost se ponudi če imamo preklopljeno na napredni način) ter pomoč in podpora.
stanje zaščite : ta opcija ponuja informacije o stanju zaščite programa ESET Smart Security. 
pregled računalnika : ta opcija ponuja možnost, da se zažene pregled računalnika na zahtevo.

posodobi : ta opcija omogoča posodobitev zbirke virusnih definicij.

nastavitve : ta opcija omogoča razne nastavitve, prav tako pa so tam podmeniji modula za protivirusno in protivohunsko zaščito.

orodja : ta opcija omogoča dostop do dnevniških datotek, karantene in razporejevalnika.

pomoč in podora : ta opcija omogoča dostop do datotek s pomočjo, ESET- ove zbirke znanja ter ESET- ovega spletnega mesta.
Pregled računalnika omogoča dve vrsti pregleda standardni pregled in pa pregled po meri.

Standardni pregled se ponavadi uporablja za hiter pregled računalnika brez dodatnega nastavljanja parametrov. Glavne prednosti so preprosta uporaba brez natančne konfiguracije pregledovanja. Ta pregled omogoča preglede vseh datotek na lokalnih pogonih in samodejno počisti ali izbriše zaznane infiltracije. Raven čiščenja pa je samodejno nastavljena na privzeto vrednost. Pregled po meri pa omogoča, da izberemo vnaprej določene profile pregledovanja in v drevesni strukturi tudi predmete za pregledovanje. Prednost je seveda ta, da je mogoče nastaviti vse parametre pregleda. Torej tukaj vse nastavimo sami. Lahko nastavimo, da pregledamo samo lokalne pogone (mape in datoteke), izmenljive diske (USB,CD/DVD) ali pa omrežne pogone. Prav tako imamo možnost nastaviti pregled brez čiščenja. Če nismo prej določili možnosti kaj naj program naredi z datoteko, ki je okužena nas bo sam program pozval, da v oknu z opozorilom sami izberemo eno izmed treh možnosti. To pa so izbriši, očisti in pusti. Prav tako imamo možnost naprednih opcij kot so kopiraj v karanteno in pošlji v analizo. Možnost očisti – tukaj bo program najprej poskusil očistiti okuženo datoteko, seveda če pa je vsebina datoteke samo zlonamerna koda bo taka datoteka izbrisana. Če pa je okužena datoteka zaklenjena ali jo uporablja nek sistemski proces, takrat jo program izbriše, le takrat ko ni več zaklenjena ali v uporabi. Glavna naloga karantene je, da varno shrani vse okužene datoteke. Datoteke dodajamo v karanteno, če jih ne moremo očistiti, če jih ni varno ali priporočljivo izbrisati. V karanteni si je moč vse datoteke ogledati v tabeli, kjer so prikazani datum in čas karantene, pot od izvirnega mesta okužene datoteke, njeno velikost v bajtih, razlog ter število groženj. Imamo tudi več možnosti ki jih lahko izvedemo nad datotekami (dodaj, obnovi, obnovi v in pošlji v analizo). Uporabnik lahko v karanteno doda poljubno datoteko. To je največkrat priporočljivo, če je delovanje datoteke sumljivo. Datoteko je moč obnoviti v njeno izvorno mesto. Datoteko je moč obnoviti tudi na drugo mesto in ne nazaj na mesto od koder smo jo uvozili. Vse datoteke ki se nahajajo v karanteni je seveda možno poslati ESET – ovem laboratoriju v analizo.
KAJ LAHKO SAMI STORIMO ZA VEČJO VARNOST

Zelo veliko lahko naredimo če smo zelo pazljivi. Sem spada pazljivost pri odpiranju priponk v elektronskih sporočilih. Nikoli ne smemo odpirati priponk v sporočilih, ki smo jih dobili od neznanih ljudi, pazljivi pa moramo biti tudi na priponke v sporočilih od naših znancev, saj včasih računalniški virusi zamaskirajo pošiljatelja, in tako zlorabijo naše zaupanje določeni osebi. Druga stvar, na katero moramo biti pozorni, so razna potrditvena okna, ki se nam odpirajo pri brskanju po spletnih straneh. Nikoli ne smemo potrditi prenosa neznane datoteke. Najboljši način je, da okno, ki se nam odpre brez naše zahteve, takoj zapremo. Priporočljiva je uporaba kombinacij tipk ALT+F4, da v sumljivih oknih ne klikamo na nobeno povezavo, saj včasih "NO" gumb ni tisto kar bi moral biti. Prav tako ne smemo vpisovati občutljivih podatkov brez premisleka. Npr. nobena banka nas ne bo kontaktirala po elektronski pošti in nas prosila, da vpišemo številko svoje kreditne kartice, ker je prišlo do zlorabe in bi radi preverili vašo kredibilnost. 
V našem brskalniku lahko onemogočimo aktivne vsebine, oziroma jih lahko omogočimo samo toliko, kot jih potrebujemo. V Internet Explorerju je za normalno delovanje ponavadi dovolj srednja varnost.
Uporabljamo legalno programsko opremo, ki jo kupimo pri zakonitih zastopnikih in ne nelegalnih kopij.

Boditi moramo pozorni na dogajanje na našem računalniku. Če je računalnik nenadoma postal počasen in trdi disk nenehno "praska" ter se nam nenehno odpirajo okna z reklamnimi sporočili, ali pa svoje domače strani nikakor ne moremo spraviti nazaj na našo najljubšo, je čas da naš računalnik pregledamo.
ZAKLJUČEK

V tej seminarski nalogi smo videli tri skupine računalniških virusov, njihovo delovanje, protivirusno zaščito, predstavitev NOD32 antivirusnega programa ter kaj lahko sami naredimo za večjo varnost. Kajti kot sem povedal že na začetku, internet postaja vedno bolj koristen vir informacij za široko množico ljudi. Z vsakim dnem raste tudi število računalniških virusov, ki pa postajajo vedno bolj nevarni. Zato mislim, da je zelo pametno uporabljati razne antivirusne programe, ki nam pomagajo zaščititi naš računalnik. Vendar se moramo zavedati, da tudi če uporabljamo požarni zid ter antivirusni program to ne pomeni da smo 100 % zaščiteni pred raznimi zlonamernimi programi.

